钦定古今图书集成/明伦汇编/官常典/第321卷 > 沈溍
## 钦定古今图书集成/明伦汇编/官常典/第321卷 > 沈溍

按《明外史唐铎传》：“沈溍，字尚贤，钱塘人。铎官兵部时，
同为尚书者也。由洪武十八年进士，授工部屯田主
事，以明敏称。二十年，命试兵部侍郎。帝以勋臣子弟
多骩法，撰《大诰》二十二篇，命溍申谕天下武臣皆令
诵习，使知儆惕，示朝廷保全勋旧之意。是月，又以《谕
戒八条》颁示将士，命儒臣纂辑训诫书，互相讲习，以”
为法戒。兵部久阙尚书，溍署部事。一切训饬事宜，皆
承旨行之。寻进尚书。广西都司建谯楼。青州卫造军
器，擅科民财。溍请凡都司、卫所营作，必都督府奏准，
官给物科，毋擅役民。违者治罪。仍禁武臣预民事。干
戈甫息，武臣暴横，数捍文法。至是始戢，溍力也。帝尝
论致治之要，在进贤退不肖。溍因言：“君子常少，小人
常多，在上风厉之耳。贤者举而不仁者远，若太阳出
而群阴伏。”帝善其言。二十三年以溍与工部尚书秦
逵换官，赐诰奖谕。寻复其旧。后以事免。明初，卫所世
籍及军卒勾补之法，皆溍所定。潮州学生陈质以父
戍籍勾补，请归卒业。帝令削其兵籍。溍曰：“削其籍则
缺军伍。”帝曰：“国家得一卒易，得一士难。军缺伍少一
力士耳。奖成贤才，以资任用，其系岂不重乎？”乃绌《溍
言》，削其籍。